  Майя Бывальцева Ижкарысь «Ошак, толэзь но палэсмурт» творческой огазеяськон Чудья Женилэн (Евгений Бикузин) эктӥсь удмурт нылъёсын суредъёсыныз «Удмурт рейв» каталог поттӥз. Отчы 13 картинаос но одӥг диптих пыриз. Со сярысь ивортодэтъя «Удмуртия» агентстволы огазеяськонлэн ёзчиез Анастасия Шумилова вераз. Берло дыре Женя суреда картинаос, соос огазеясько «Удмурт рейв» нимен – отын удмурт нылъёс традиционной калык дӥсен экто, киоссэс вылэ ӝутъяса. Со чоръя тодмо удмурт нылъёсты, кылсярысь, Рost-dukes группаысь Таня, Лиля, Полина Кубиста, эшшо киннэ ке но. Ми малпам соосты одӥг катологе огазеяны, тодматыны калыкез. Огазеяса, малыке шуоно со картинаос тросэз басьямын ини Анастасия Шумилова, «Ошак, толэзь но палэсмурт» творческой огазеяськонлэн ёзчиезСолэн кылъёсызъя, нырысь ик каталогез суредась эшсылы вордӥськем нуналэзлы кузьым шуыса малпазы вал. Дизайнер Вера Штыкова верстать кариз, Анастасия котькуд суредлы, «удмурт фольклорысь яке улонысь кыӵе ке но зарисовкаосты басьтыса», пичи текстъёс гожтӥз. Но ужзы сокем синмаськымон пӧрмиз, табере сое тросэн поттыны малпало. Удмурт текстъёсты ӟуч кылэ берыктозы на. Милям потэ, тросгес адями мед адӟоз, мар туала искусствоын вань. Чудья Женилэн туж сыӵе аспӧртэмлыко аслаз ӧрез - со кыӵе ке но аслэсьтыз мифъёссэ малпаса, туала удмурт дунеез муромытэ, чебер возьматэ. Милям потэ сое тросгес адямилы возьматэммы: удмуртъёслы но, ӟучьёслы но, кин Удмуртиын улэ, палэнын но. Оглом, милям потэ чеберлыкез дунее вӧлмытэммы! Анастасия Шумилова, «Ошак, толэзь но палэсмурт» творческой огазеяськонлэн ёзчиезАнастасия Шумиловалэн верамезъя, соос Вера Штыковаен но Евгшений Бикузинэн ог дасо ар эшъясько ни. Куинь-ныль ар талэсь азьло творческой огазеяськон кылдытыны малпазы, озьы «Ошак, толэзь но палэсмурт» кылдӥз. Кызьы сыӵе йӧспӧртэм ним потӥз, али вераны шугъясько ни. Огазеяськон Чудья Женилэн ик ужъёсыныз «Полосатый период» каталог, открыткаос поттӥз ни, кӧня ке книгаосты дасяз. Нош азьланяз зэмос издательство кадь ужамзы потэ. Тодэ вайытом, азьвылгес «Ӟабыльна» ӵектос удмурт кылын веросъёсты аудиоформатэн поттыны кутскиз.  Тегъёс: Лулчеберет Ижкар Удмуртия суредасьёс 100ар  